Verteenwoordiging tydens my verhoor: - Jy en die RegJy en die Reg
Tuis › Artikels › Arbeidsreg › Verteenwoordiging tydens my verhoor:
Ek het ʼn klagstaat ontvang en dit bepaal dat ʼn vakbondverteenwoordiger (‘union representative’) my tydens my verhoor mag verteenwoordig. Beteken dit dat ʼn litigant van Solidariteit my mag verteenwoordig?
Die Wet op Arbeidsverhoudinge (“die Wet”) tref ʼn onderskeid tussen ʼn vakbondbeampte (“union official”) en ʼn vakbondverteenwoordiger (“union representative”). Volgens die Wet is ʼn vakbondbeampte enige persoon wat deur ʼn vakbond aangestel is, terwyl ʼn vakbondverteenwoordiger enige persoon kan wees wat lid is van ʼn vakbond en wat deur sy/haar medewerknemers gekies is om hul belange in die werkplek te beskerm (in Engels word na so ʼn persoon verwys as ʼn “shop steward”).
Die onderskeid tussen die twee terme is dus dat ʼn vakbondbeampte ʼn eksterne persoon is wat werksaam is by ʼn vakbond en ʼn vakbondverteenwoordiger is ʼn medewerknemer wat ook ʼn lid is van ʼn vakbond.
Die reg om vakbondverteenwoordigers aan te stel, kom nie elke vakbond toe nie en is een van die organisatoriese regte waarvoor vakbonde gereeld onderhandel. Kragtens die Wet kan ʼn vakbond met die meerderheid werknemers as lede in ʼn werkplek aanspraak daarop maak dat ʼn vakbondverteenwoordiger aangestel moet word; daardie persoon mag dan sy/haar medewerknemers tydens griewe- of dissiplinêre aangeleenthede bystaan.
Die Kode van Goeie Praktyk in die Wet bevestig verder ten opsigte van ontslag dat dit ʼn vereiste van ʼn billike dissiplinêre proses is dat enige aangeklaagde geregtig moet wees op die bystand van óf ʼn vakbondverteenwoordiger óf ʼn medewerknemer.
Die Wet maak dus glad nie daarvoor voorsiening dat ʼn werknemer deur enige eksterne persoon, ʼn vakbondbeampte inkluis, tydens ʼn dissiplinêre verhoor bygestaan kan word nie. Hierdie tipe verteenwoordiging geskied slegs met die werkgewer se uitdruklike skriftelike toestemming.
By Solidariteit vereis ons spesifiek die werkgewer se skriftelike toestemming. Daarby verlang ons ten minste twee weke se kennisgewing van die datum van die dissiplinêre verhoor sodat ons kan seker maak dat ʼn litigant beskikbaar sal wees.